Fiakarana any an-danitra

Ny fiakarana any an-danitra na fampakarana any an-danitra dia ilazana ny fialan' ny olombelona iray avy ety an-tany mankany amin' ny tontolon' ny andriamanitra na ny tontolon' Andriamanitra, fihetsehana avy any amin' ny toerana na toetra ambany mankany amin' ny toerana na toetra ambony, matetika amin' ny heviny ara-panahy na ara-pivavahana.

Ao amin' ny Baiboly dia nakarim-belona i Enôka (na Henôka) sy i Elia, izay maneho ny fidirana mivantana any amin' Andriamanitra tsy nandalo fahafatesana. Ny Kristiana dia mankalaza ny Fiakaran’ i Kristy any an-danitra, efapolo andro taorian' ny nitsanganany tamin' ny maty, izay fiverenany amim-boninahitra any amin' ny Ray. Ny Fampiakarana an' i Maria dia fampiakarana nataon' Andriamanitra, araka ny lovantsofina katôlika sy ôrtôdôksa. Ny Fampiakarana an' i Maria, izay tenim-pinoana katôlika, dia mieesaka ny fanandratan' Andriamanitra an' i Maria ara-batana ho any an-danitra ihany koa. Ao amin' ny finoana silamo, ny mpaminany Mohamady dia niakarana ara-batana sy ara-panahy (Miʿrāj) namakivaky lanitra maro, izay manamafy ny anjara asany amin' ny maha mpaminany azy.

Ny firehana mistika (sofisma, kabala, kristianisma) dia mamaritra ny fanandratana anaty any amin' Andriamanitra mihatra amin' ny fanahin' olombelona. Tamin’ ny Andro Taloha dia niakatra niaraka tany amin' ny andriamanitra ny olona lasan-ko andriamlanitra toa an' i Heraklesy. Tany Ejipta tamin' ny Andro Taloha dia ninoana fa nasandratra ho any an-danitra ny Farao. Ny bodisma sy ny hindoisma dia miresaka fiakarana mankany amin' ny sehatra avo kokoa, nefa mikendry ny fanafahana farany.

Ao amin' ny filôzôfia, i Platôna sy i Plôtinôsy dia miresaka momba ny fiakaran' ny fanahy mankany amin' ny Iray na ny Tsara.  Ao amin' ny mistika platônika sy kristiana, ny fiakaran' ny fanahy mankany amin' Andriamanitra dia mitaky fanadiovana anaty.

Asehon' ny antrôpôlôjia fa kolontsaina maro no mihevitra ny lanitra ho toerana misy ny razana, ny andriamanitra, na ny fiainana any ankoatra. Ny fombafomba maro ao amin' ny samanisma na fidirana amin' ny sata vaovao dia matetika maneho ny fiakarana any amin' ny fahendrena na any amin' ny tontolona ny andriamanitra. Ny psikanalista dia mandika ny fiakarana ho mariky ny fihoarana ny Izaho (Ego), mifandray amin' ny faniriana firaisana amin' ny fahefana ambony (ny Ray, ny idealin' ny Izaho). Izy io koa dia afaka maneho ny nofinofy momba ny fahefana ny zava-drehetra na ny fandosirana ny zava-misy.

Ny fiakarana dia mety maneho ny fisondrotana ara-môraly na ara-tsôsialy. Manoro hevitra momba ny fihoarana ny tontolo materialy izany. Ireo hevitra rehetra ireo dia mifamatotra amin' ny atao hoe fihoa-draha, ny fahadiovana ary ny fiovana. Ny fiakarana ho any an-danitra, araka izany, dia heverina ho fidirana amin' ny tontolon' ny masina na ny amin' ny mandrakizay. Mety ho amin' ny fomba mistika, ara-batana, ara-pedrà, na eskatôlôjika izany.

 Jereo koa 

 Lanitra (finoana)

 Fiainan-tsy hita
 Paradisa